POLICIJA je podnijela prvu prijavu zbog širenja lažnih vijesti o migrantima u Hrvatskoj.

To se dogodilo u danima u kojima Hrvatska prolazi kroz vrhunac histerije nastale zbog širenja lažnih vijesti o migrantima, a koja je početkom ovog tjedna dovela do toga da je jedna starija gospođa u Samoboru policiji prijavila strane radnike Rimac Automobila kad je u lokalnom Lidlu vidjela osobe tamne boje kože.

Izmislio da su ga napali migranti, snimio video i poslao ga TV novinarki

Najnoviji slučaj pokušaja širenja panike dogodio se u Otočcu. Tamo je, naime, jedan 34-godišnji muškarac snimio video uradak i poslao ga jednoj novinarki, u kojem je tvrdio da su ga napali migranti.

Tekst se nastavlja ispod oglasa

Dio te videosnimke objavljen je na jednoj televiziji.

Policija je potom otkrila da muškarac uopće nije napadnut, pa je protiv njega podnesena prekršajna prijava zbog širenja lažnih vijesti. Radi se o članku 16. Zakona o prekršajima protiv javnog reda i mira, koji propisuje kaznu u protuvrijednosti od 50 do 200 DEM ili zatvorom do 30 dana za one koji izmišljaju ili šire lažne vijesti kojima se remeti i spokojstvo građana.

Radi se o prvoj takvoj prijavi od nedavne pojave histerije oko migranata u Hrvatskoj.